+-----------------------------------------------------------------------+
| []บริษัทหลักทรัพย์ เอเซีย พลัส จำกัด (มหาชน)                                  |
|                                                                       |
| ASIA PLUS SECURITIES PUBLIC COMPANY LIMITED                           |
+-----------------------------------------------------------------------+
| ส่วนที่ 1                                                                |
|                                                                       |
| ข้อมูลสรุป                                                               |
+-----------------------------------------------------------------------+

ส่วนที่ 1

ข้อมูลสรุป (Executive Summary)

บริษัทหลักทรัพย์ เอเซีย พลัส จำกัด (มหาชน) (“บริษัท”) ประกอบธุรกิจหลักทรัพย์ 4 ประเภท
ได้แก่ ธุรกิจนายหน้าซื้อขายหลักทรัพย์ ธุรกิจค้าหลักทรัพย์ ธุรกิจที่ปรึกษาการลงทุน
และธุรกิจจัดจำหน่ายหลักทรัพย์
และได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ทำหน้าที่เป็นที่ปรึกษาทางการเงิน
ในปี 2549 บริษัทได้เริ่มธุรกิจใหม่ในการเป็นนายหน้าซื้อขายสัญญาซื้อขายล่วงหน้า
และการยืมและให้ยืมหลักทรัพย์ นอกจากนี้
ยังได้จัดตั้งหน่วยงานใหม่ขึ้นเพื่อให้บริการบริหารสินทรัพย์ของลูกค้า
ด้วยการคัดเลือกผลิตภัณฑ์ทางการเงินที่ดีที่สุดในตลาด เสนอให้แก่ลูกค้าของบริษัท ทั้งนี้
เพื่อให้เป็นไปตามเจตนารมของบริษัทในอันที่จะเป็นผู้เสนอบริการทางการเงินที่ครบวงจรให้แก่ลูกค้า

แต่เนื่องจากปัญหาความไม่สงบทางการเมือง ซึ่งเริ่มก่อตัวตั้งแต่ปลายปี 2548
เรื่อยไปจนถึงไตรมาสที่สี่ ปี 2549 เมื่อมีการเข้ายึดอำนาจการปกครองภายใต้ระบอบประชาธิปไตย
ผลการออกมาตรการสกัดกั้นการเก็งกำไรค่าเงินระยะสั้นของธนาคารแห่งประเทศไทย
โดยให้ตั้งสำรองเงินร้อยละ 30 ของเงินทุนนำเข้าจากต่างประเทศที่มีระยะเวลาไม่เกิน 1 ปี
ติดตามด้วยการเข้มงวดของรัฐบาลรักษาการต่อกฎหมายการถือครองหุ้นของชาวต่างประเทศ
ได้ส่งผลกระทบต่อจิตวิทยาของนักลงทุนทั้งในและต่างประเทศเป็นอย่างมาก เหตุการณ์ต่าง ๆ
เหล่านี้ มีผลทำให้ ธุรกรรมทางการเงินในประเทศลดลง
ดังจะเห็นได้จากปริมาณการซื้อขายหลักทรัพย์ ที่ยังคงลดลงอย่างต่อเนื่องจากปี 2547
มูลค่าการซื้อขายหลักทรัพย์เฉลี่ยต่อวัน ของปี 2549 มีจำนวน 16,393 ล้านบาท เปรียบเทียบกับปี
2548 จำนวน 16,600 ล้านบาท ลดลงร้อยละ 1.25 ในส่วนของบริษัทหลักทรัพย์ เอเซีย พลัส
จำกัด (มหาชน) รายได้ค่านายหน้าลดลงร้อยละ 15.29 คงเหลือ 1,203.55 ล้านบาท
นอกจากนี้ธุรกรรมด้านวาณิชธนกิจก็ได้รับผลกระทบอย่างมากเช่นกัน โดยในปี 2549
นับเป็นอีกปีหนึ่งที่มีบริษัทเข้าจดทะเบียนในตลาดหลักทรัพย์น้อยรายลงมาก
ส่งผลให้รายรับจากการให้บริการที่ปรึกษาทางการเงินและการจัดจำหน่ายและรับประกันการจำหน่ายหลักทรัพย์ของบริษัท
ลดลงจากปี 2548 ร้อยละ 26.19 คงเหลือ 99.04 ล้านบาท

อย่างไรก็ตาม
อุตสาหกรรมหลักทรัพย์โดยรวมจำเป็นต้องพยายามปรับตัวให้มีความพร้อมสำหรับการแข่งขันที่จะสูงขึ้น
รวมทั้งเตรียมรับกับการเปลี่ยนแปลงต่าง ๆ ที่จะมีขึ้น
อันเนื่องมากจากนโยบายของทางการที่จะให้มีการเปิดเสรีใบอนุญาตธุรกิจหลักทรัพย์ในเวลา 5 ปี
โดยจะให้ใบอนุญาตธุรกิจหลักทรัพย์รายใหม่แบบไม่จำกัดจำนวน ตั้งแต่วันที่ 1 มกราคม 2555
เป็นต้นไป โดยทางการได้เริ่มปรับปรุงกฎระเบียบต่าง ๆ ที่ยังเป็นอุปสรรคต่อการแข่งขัน
หรือปิดกั้นโอกาสที่จะทำธุรกิจในด้านต่าง ๆ ไม่ว่าจะเป็นในประเทศหรือต่างประเทศ
การพัฒนาธุรกรรมตลาดทุนหรือสินค้าใหม่ ๆ ทั้งนี้เพื่อกระตุ้นให้บริษัทแสวงหาราได้ประเภทอื่น
นอกเหนือจากรายได้หลักจากค่าธรรมเนียมการเป็นนายหน้าซื้อขายหลักทรัพย์

บริษัทหลักทรัพย์ เอเซีย พลัส จำกัด (มหาชน)
ได้ตระหนักถึงการแข่งขันและขอบข่ายกิจกรรมที่กำลังเปิดกว้างขึ้นดังกล่าว
และได้วางแผนเตรียมรับตั้งแต่ปี 2548 เป็นต้นมา
ด้วยการกำหนดพันธกิจไว้เป็นแนวทางเพื่อปฏิบัติให้ได้ตามเป้าหมายที่วางไว้
โดยเริ่มต้นที่การพัฒนาบุคลากรให้มีความเข้าใจในผลิตภัณฑ์ทางการเงินต่าง ๆ
เพื่อความพร้อมในการนำเสนอผลิตภัณฑ์ที่หลากหลายให้ลูกค้าได้อย่างเหมาะสม
การรับพนักงานที่มีความรู้หลากหลายสาขามากขึ้น เพื่อเสริมการบริการที่ครบวงจรมากขึ้น
การกำหนดเป้าหมายการทำงานให้มีแผนงานที่ชัดเจน
และสามารถวัดผลได้ตามหลักการวัดผลการปฏิบัติงาน (KPI)
รวมถึงการปรับปรุงระบบเทคโนโลยีสารสนเทศให้ทันสมัย เพื่อช่วยลดขั้นตอนการปฏิบัติงาน
ทำให้การทำงานมีประสิทธิภาพมากขึ้น

แม้ว่าสภาพการทางเศรษฐกิจโดยรวมในปี 2550 ยังคงอยู่ในภาวะชลอตัว
ในบรรยากาศการซบเซาของการลงทุนและการบริโภคของภาคเอกชน
ผลของค่าเงินบามต่อธุรกิจการส่งออกรวมถึงการรอทิศทางที่ชัดเจนจากรัฐบาลรักษาการเนื่องจากระยะเวลาบริหารงานที่จำกัด
คณะกรรมการบริหารและฝ่ายจัดการของบริษัทหลักทรัพย์ เอเซีย พลัส จำกัด (มหาชน)
ยังคงยึดพันธกิจเดิมที่บริษัทได้วางไว้ และใช้เป็นแนวทางให้บริษัทก้าวเดินไปอย่างมั่นคงต่อไป
พร้อมที่จะรับกับการแข่งขันและดำรงความเป็นบริษัทหลักทรัพย์ชั้นนำที่ให้บริการทางการเงินอย่างครบวงจรสมดังวิสัยทัศน์ที่ได้ตั้งไว้

ปัจจุบันบริษัทมีสำนักงานใหญ่ ตั้งอยู่ที่ ชั้น 3, 9 และ 11 อาคารสาธรซิตี้ทาวเวอร์ ถนนสาทรใต้
แขวง ทุ่งมหาเมฆ เขตสาทร กรุงเทพมหานคร 10120 มีสำนักงานสาขาทั้งสิ้น 26 แห่ง
เป็นสำนักงานสาขาในเขตกรุงเทพมหานคร 12 แห่ง และในเขตภูมิภาคอีก 14 แห่ง